**NOTĂ INFORMATIVĂ**

**la proiectul legii cu privire la rezervele**

**de stat şi de mobilizare**

|  |
| --- |
| * + - 1. **Denumirea autorului şi, după caz, a participanţilor la elaborarea proiectului**
 |
|  Proiectul este elaborat de un grup de lucru constituit în cadrul Ministerului Afacerilor Interne (MAI), în componenţa căruia au fost incluşi reprezentanţi ai aparatului central şi autorităţilor subordonate MAI, precum şi din cadrul altor autorităţi publice şi anume: Serviciul politici în domeniul rezervelor materiale de stat şi de mobilizare, Direcţia analiză, monitorizare şi evaluare a politicilor, Direcţia politici în domeniul ordinii şi securităţii publice, Direcţia politici în domeniul gestionării crizelor şi situaţiilor de urgenţă, Agenţia Rezerve Materiale, Inspectoratul General de Carabinieri, Inspectoratul General pentru Situaţii de Urgenţă, Ministerul Apărării şi Ministerul Economiei şi Infrastructurii. |
| **2. Condiţiile ce au impus elaborarea proiectului de act normativ şi finalităţile urmărite** |
| Sistemul rezervelor materiale de stat şi de mobilizare a trecut în jurisdicția Republicii Moldova prin Decretul Președintelui nr. 262/1992, iar la 22 septembrie 1995 a fost adoptată Legea nr. 589-XIII privind rezervele materiale de stat şi de mobilizare, autoritatea care administrează rezervele materiale de stat şi de mobilizare fiind Agenţia Rezerve Materiale, din subordinea Guvernului.La 30 august 2017 (HG nr. 693) Ministerul Afacerilor Interne devine organul central de specialitate al administraţiei publice, căruia i s-a atribuit funcţia de elaborare şi promovare a politicilor în domeniul rezervelor de stat şi de mobilizare, iar Agenţia Rezerve Materiale - autoritate administrativă subordonată MAI, responsabilă de implementarea politicilor în acest domeniu.În context, urmare unui studiu al cadrului normativ în domeniu s-a constatat că, deşi pe parcursul anilor legea menţionată supra a fost supusă unor modificări, aceasta, în mare parte, deja nu mai corespunde exigenţelor actuale, necesitând a fi modificată în proporţie de peste 50 la sută. Mai mult, legea nu conţine o structură bine determinată, nu sunt clar definite un şir de noţiuni şi activităţi în domeniu, conţine mai multe lacune care permit comiterea diverselor încălcări, inclusiv a fraudelor. Toate acestea au generat iniţierea unui nou proiect de lege cu privire la rezervele de stat şi de mobilizare.Totodată, prin elaborarea proiectului de lege în cauză se urmăreşte atît sistematizarea, cît şi îmbunătăţirea proceselor operaţionale în activitatea cu rezervele de stat şi de mobilizare.  |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
|  Proiectul nu are ca scop armonizarea legislației naționale cu legislaţia Uniunii Europene |
| **4. Principalele prevederi ale proiectului şi evidenţierea elementelor noi** |
| Prezenta lege defineşte rezervele de stat şi de mobilizare precum şi reglementează crearea, acumularea, completarea, păstrarea, eliberarea, administrarea şi controlul rezervelor de stat şi de mobilizare.Astfel, rezervele de stat se definesc ca un fond special de bunuri materiale, preponderent cu destinaţie civilă, creat la autoritatea responsabilă şi agenţii economici pentru asigurarea necesităţilor de mobilizare în caz de asediu şi de război, precum şi în scopul intervenirii operative a statului pentru protecţia populaţiei şi a teritoriului, asigurării funcţionării stabile a economiei naţionale şi apărarea ţării, în cazuri de situaţii de urgenţă/excepţionale, apariţia unor fenomene sociale sau economice, atentate teroriste, acordării ajutorului umanitar şi contribuirii la stabilitate în sectoarele economiei naţionale în cazul apariţiei unor disfuncţionalităţi. Proiectul de lege scoate în evidenţă rezervele de mobilizare, definindu-le ca stocuri de bunuri materiale cu destinaţie specială, create în scopul organizării apărării ţării, doar la autoritatea responsabilă şi autorităţile publice cu atribuţii în domeniul pregătirii de mobilizare şi mobilizare a ţării. Rezervele de mobilizare în proiectul prezentei legi se regăsesc într-un capitol aparte, în care este desfăşurată întreaga procedură cu rezervele de mobilizare, care însă, în legea anterioară, nu se regăsea în măsură deplină.  De asemenea, proiectul de lege defineşte un şir de noţiuni generale, care în legea 589/1995 privind rezervele materiale de stat şi de mobilizare lipseau, ori nu erau clar definite, şi anume: noţiunile de administrare şi deservire a rezervelor, nomenclatoare, creare a rezervelor, stoc, acumulare şi completare a rezervelor, păstrare responsabilă, depozitar responsabil, termen de păstrare, furnizor. Lipsa acestor noţiuni în lege, ducea la aplicarea în practică de către angajaţii Agenţiei Rezerve Materiale a normelor la propria înţelegere şi interpretare, ori în baza unor experienţe acumulate pe parcursul anilor, care nu întotdeauna corespundeau normelor legale, fapte, consemnate şi confirmate de rezultatele audit-elor efectuate de către Curtea de Conturi. Concomitent, a fost făcută diferenţiere între tipurile de împrospătare a rezervelor de stat şi de mobilizare şi anume s-au concretizat noţiunile de împrospătare a bunurilor la general, simultană şi cu decalaj în timp, care va contribui la eficientizarea administrării rezervelor de stat şi de mobilizare, precum şi diminuarea cazurilor de pierdere a indicilor calitativi şi a uzurii morale a bunurilor în timpul păstrării. Definirea şi includerea acestor noţiuni în proiectul de lege este dictată de faptul că, legea cu privire la rezervele de stat şi de mobilizare este o lege specifică, care se pune în aplicare atât de autorităţile şi instituţiile publice, cît şi de agenţii economici, care deseori, neavând experienţa necesară, tratează sau aplică necorespunzător unele prevederi/noţiuni din legislaţia în domeniu.De asemenea, în proiectul noi legi au fost identificate şi separate atribuţiile subiecţilor domeniului rezervelor de stat şi de mobilizare şi anume atribuţiile Guvernului, Ministerului Afacerilor Interne, Ministerului Finanţelor, Ministerului Economiei şi Infrastructurii, Ministerului Sănătăţii, Muncii şi Protecţiei Sociale, Ministerului Agriculturii, Dezvoltării Regionale şi Mediului, Serviciului de Informaţii şi Securitate, autorităţii responsabile de implementarea politicii în domeniul rezervelor de stat şi de mobilizare precum şi a altor subiecţi ai domeniului.De menţionat aici, că proiectul prevede un element nou important şi anume includerea în atribuţia Prim-ministrului a dispunerii eliberării imediate a bunurilor din rezervele de stat şi de mobilizare în situaţii de maximă urgenţă, cu elaborarea ulterioară a proiectului de hotărâre de Guvern. Includerea acestei norme este dictată de apariţia unor situaţii de urgenţă/excepţionale neprevăzute, când eliberarea unor bunuri din rezervele de stat şi de mobilizare este momentan absolut necesară, însă, cadrul normativ nu prevede o asemenea normă. Un exemplu elocvent în acest sens serveşte prăbuşirea casei din str. Prieteniei, din or. Otaci.În noul proiect au fost structurate pe capitole separate rezervele de stat şi rezervele de mobilizare, fiind prevăzute norme aparte ce ţin de administrarea, crearea, acumularea şi completarea, eliberarea şi împrospătarea bunurilor, precum şi au fost incluse cerinţele faţă de bunurile destinate atît rezervelor de stat, cît şi rezervelor de mobilizare.De asemenea, proiectul prevede un capitol distinct referitor la evidenţa, raportarea şi prezentarea dărilor de seamă privind rezervele de stat şi de mobilizare, care în actuala lege nu se regăseşte.Este necesar de menţionat, că din anul 1995, cînd a fost adoptată actuala Lege privind rezervele materiale de stat şi de mobilizare, lipseşte cadrul normativ privind procedura de efectuare a controlului în domeniul rezervelor de stat şi de mobilizare. În acest sens, proiectul de lege prevede includerea şi a Ministerului Apărării ca autoritate, care, de comun cu autoritatea responsabilă, va efectua controlul rezervelor de mobilizare, în baza Regulamentului aprobat de Guvern.Un capitol aparte este dedicat drepturilor autorităţii responsabile (Agenţiei Rezerve Materiale), prin care i se acordă dreptul Agenţiei, ca în baza deciziei Comisiei mixte pentru stabilirea preţurilor, să stabilească preţuri la bunurile destinate eliberării din rezervele de stat şi de mobilizare, care, datorită conjuncturii de piaţă nu pot fi valorificate, precum şi să treacă la pierderi sau deşeuri bunurile cu un nivel scăzut al calităţii, fizic învechite şi nu prezintă interes comercial, în baza deciziei Comisiei mixte de conformitate. Ambele comisii vor fi create şi vor acţiona în baza unor regulamente aprobate de Guvern. A fost ajustat exigenţelor actuale şi capitolul privind finanţarea rezervelor de stat şi de mobilizare. De menţionat că, autoritatea responsabilă în procesul de eliberare sau acumulare a bunurilor în rezervele de stat şi de mobilizare, întâmpină dificultăţi din cauza apariţiei diferenţelor valorice, determinate de preţurile bunurilor acumulate urmare împrospătării sau deblocării. Ulterior, din cauza lipsei de finanţare de la bugetul de stat a acestor diferenţe, se diminuează treptat volumul bunurilor în stocuri, completarea făcându-se imposibilă.Totodată, proiectul de lege divizează restricţiile şi penalităţile pentru diminuarea sub orice formă a bunurilor din rezervele de stat şi de mobilizare, pentru furnizarea bunurilor care conţin anumite vicii, precum şi pentru eliberarea bunurilor cu încălcarea termenilor prescrise de autoritatea responsabilă.În acelaşi timp, sunt scoase în evidenţă obligaţiunile depozitarilor responsabili faţă de respectarea calităţii şi a cantităţii bunurilor, asigurarea accesului necondiţionat al autorităţii responsabile în locurile de stocare a rezervelor de stat şi de mobilizare etc. pentru a nu admite anumite încălcări, ba chiar fraudarea rezervelor.Problemele cu care se confruntă permanent Agenţia Rezerve Materiale la împrospătarea bunurilor din rezervele de stat şi de mobilizare, de regulă, apar din cauza conjuncturii de piaţă. Diminuarea treptată a resurselor financiare destinate procurării bunurilor pentru rezervele de stat şi de mobilizare, iar din această cauză – şi la diminuarea stocurilor, au impus includerea în proiectul de lege a unei norme, prin care se propune procurarea bunurilor destinate împrospătării de către entităţile publice, prioritar din rezervele de stat şi de mobilizare. În acest scop, Agenţia anual va prezenta autorităţilor interesate lista bunurilor preconizate comercializării în anul următor celui de gestiune, iar acestea, vor achiziţiona în primul rând bunurile de care au nevoie, din rezerva de stat şi de mobilizare. În urma introducerii acestei norme va avea de câştigat doar statul, deoarece Agenţia Rezerve Materiale efectuând împrospătarea bunurilor, nu va cheltui bani suplimentari din bugetul de stat pentru operaţiunea respectivă. Mai mult, bunurile din rezervele de stat, deşi sunt de o calitate înaltă, se propun spre realizare în scop de împrospătare, la un preţ cu 20-30% mai mic decât cel de piaţă. De aici, şi autorităţile statului, care vor fi cointeresate în procurarea acestor produse, vor economisi resursele financiare, deoarece la procurare, nu se va achita taxa pe valoarea adăugată (ARM nu este plătitor de TVA).Analiza practicii privind aplicarea actualei legi în domeniu pe parcursul anilor a impus necesitatea revizuirii şi a răspunderii pentru încălcarea prevederilor legii privind rezervele de stat şi de mobilizare. În rezultat, va fi necesară elaborarea şi înaintarea modificărilor la Codul contravenţional, pentru a include răspunderea pentru contravenţiile admise în domeniul rezervelor de stat şi de mobilizare.  |
| **5. Fundamentarea economico-financiară** |
| Aprobarea şi implementarea prevederilor prezentei legi nu necesită cheltuieli financiare suplimentare din bugetul de stat. |
| **6. Modul de încorporare a actului în cadrul normativ în vigoare** |
|  Urmare aprobării prezentului proiect de lege va fi necesară atît elaborarea, cît şi modificarea mai multor acte normative. |
| **7. Avizarea şi consultarea publică a proiectului** |
| Anunţul privind iniţierea procesului de elaborare a proiectului precum şi proiectul de lege cu privire la rezervele de stat şi de mobilizare, sinteza obiecţiilor şi propunerilor au fost plasate pe pagina web a Ministerului Afacerilor Interne (directoriul „Transparenţa decizională”, compartimentul „Consultări publice”) şi pe portalul particip.gov.md, conform prevederilor Legii nr. 239/2008 privind transparenţa în procesul decizional. |
| **8. Constatările expertizei anticorupţie** |
|  |
| **9. Constatările expertizei juridice** |
| Proiectul a fost supus expertizei juridice de către Ministerul Justiţiei, obiecţiile şi propunerile au fost examinate. Deciziile pe marginea obiecţiilor şi propunerilor au fost expuse în sinteza obiecţiilor şi propunerilor la proiectul de lege. |

**Secretar de stat Mariana GRAMA**